section_heading: Karijera u socijalističkoj Jugoslaviji
paragraph_text: Tijekom svoje bogate karijere aktivno se bavio razvojem vojnih uređaja i raketne tehnike te izučavao problematiku svemirskih letova. Naime, Kotnik je konstruirao žiroskop primijenjen u američkom Svemirskom programu Apollo, zatim je surađivao u izgradnji najveće amaterske trostupanjske rakete na svijetu kao glavni izvršitelj njezina lansiranja 1967. na Fruškoj gori. Posebno se istaknuo afirmiranjem astronautike u široj populaciji te praćenjem silaska prvih ljudi na Mjesec u prijenosu RTV Zagreba, te brojnim drugim televizijskim i radijskim emisijama i tiskovinama. Među ostalim, napisao je knjigu "Čovjek u svemiru", iz 1968. Josip Kotnik je imao više od dvadesetak patenata za dijelove raketa u JNA, ali mu nikad nisu priznati. Bio je pukovnik sa završenim fakultetima ekonomije i elektrotehnike. Osim slavnog američkog trojca, poznavao je Wernhera von Brauna i Hermanna Obertha, tvorce V1 i V2 raketa, kao i Jurija Gagarina, prvog čovjeka u svemiru.